ଭୁବନେଶ୍ୱର(ଓଡ଼ିଶା ରିପୋର୍ଟର): ରାଜ୍ୟରେ କରୋନା ସ୍ଥିତି ଦିନକୁ ଦିନ ଅଣାୟତ୍ତ ହେଉଥିବାରୁ ଦୁଇ ପ୍ରମୁଖ ବିରୋଧୀ ଦଳକୁ ମନାଇ କରୋନା ପରିଚାଳନାଗତ ତ୍ରୁଟିକୁ ଲୁଚାଇବାକୁ ରାଜ୍ୟ ସରକାର କରିଥିବା ତାଳିପକା ଉଦ୍ୟମ ଓ ରଣନୀତି ଆଜି ଫେଲ୍ ମାରିଛି। କରୋନା ମୁକାବିଲା କାର୍ଯ୍ୟରୁ ଦୀର୍ଘ ସାଢ଼େ ୪ମାସ ଧରି ବିଧାୟକ ଓ ସାଂସଦମାନଙ୍କୁ ଦୂରେଇ ରଖିଥିବା ରାଜ୍ୟ ସରକାର ଏବେ ସେହି ବିଧାୟକମାନେ ବ୍ୟକ୍ତିଗତ ଭାବେ ନିଜର ଯତ୍ନ ନେବା ସହ ନିଜ ନିଜ ଅଂଚଳରେ ପ୍ରେରଣାଦାୟୀ ନେତୃତ୍ୱ ନିଅନ୍ତୁ ବୋଲି ଆହ୍ୱାନ କରିଛନ୍ତି।
ରାଜ୍ୟ ସ୍ୱାସ୍ଥ୍ୟ ବିଭାଗ ପକ୍ଷରୁ ଭିଡିଓ କନଫରେନ୍ସିଂ ମାଧ୍ୟମରେ ଆଜି ହୋଇଥିବା ଏହି 'କୋଭିଡ୍-୧୯ ସଚେତନତା କର୍ମଶାଳା' ସମ୍ପର୍କରେ ବିଧାୟକମାନଙ୍କୁ ମାତ୍ର ୪୮ଘଣ୍ଟା ପୂର୍ବରୁ ଅବଗତ କରାଯାଇଥିଲା। ଏହି କର୍ମଶାଳାକୁ ଭିଡିଓ କନଫରେନ୍ସିଂ ମାଧ୍ୟମରେ ଉଦଘାଟନ କରି ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ସମସ୍ତେ ଏକାଠି ହୋଇ ଏହି ମହାମାରୀ ବିରୁଦ୍ଧରେ ଲଢ଼େଇ କରିବା ପ୍ରତ୍ୟେକଙ୍କର ବ୍ୟକ୍ତିଗତ ଦାୟିତ୍ୱ ବୋଲି କହିବା ସହ ସମସ୍ତଙ୍କ ସହଯୋଗ ମଧ୍ୟ ଲୋଡ଼ିଛନ୍ତି। ବିଧାୟକମାନେ ନିଜ ଅଂଚଳରେ କୋଭିଡ୍ ଯୋଦ୍ଧାମାନଙ୍କର ଯତ୍ନ ନେବା ସହ ପ୍ଲାଜମା ଦାନକୁ ଉତ୍ସାହିତ କରିବା, ସାମାଜିକ ଦୂରତ୍ୱ, ମାସ୍କ ବ୍ୟବହାର ଓ ହାତ ଧୋଇବା ସମ୍ପର୍କରେ ବ୍ୟାପକ ସଚେତନତା ସୃଷ୍ଟି କରିବାକୁ ପରାମର୍ଶ ଦେଇଥିଲେ। ଅନ୍ୟ ରାଜ୍ୟର ଡାକ୍ତରଖାନାଗୁଡ଼ିକରେ କୋଭିଡ୍ ଚିକିତ୍ସା ପାଇଁ ଲକ୍ଷ ଲକ୍ଷ ଟଙ୍କା ଦାବି କରୁଥିବାବେଳେ ଓଡ଼ିଶାରେ କରୋନା ରୋଗୀଙ୍କୁ ମାଗଣାରେ ସବୁପ୍ରକାର ସେବା ସରକାର ଯୋଗାଇ ଦେଉଛନ୍ତି।
ସାରା ବିଶ୍ୱର ଯେକୌଣସି ଅଂଚଳରେ କୋଭିଡ୍ ରୋଗ ପାଇଁ ଶ୍ରେଷ୍ଠ ଚିକିତ୍ସା ଯାହା ମିଳୁଛି, ତାକୁ ଓଡ଼ିଶାରେ କାର୍ଯ୍ୟକାରୀ କରାଯାଉଛି। ପ୍ଲାଜମା ପଦ୍ଧତିରେ ଚିକିତ୍ସାକୁ ଉତ୍ସାହଜନକ ସଫଳତା ମିଳିଥିବା ମୁଖ୍ୟମନ୍ତ୍ରୀ କହିବା ସହ ଲୋକଙ୍କ ଜୀବନ ରକ୍ଷା ପାଇଁ ସମ୍ବଳର ଅଭାବ ରହିବନି ବୋଲି କହିଛନ୍ତି। ୧୫୦ଦିନ ହେଲା କୋଭିଡ୍ ଯୋଦ୍ଧାମାନେ ଯେଭଳି ସେବା ଦେଉଛନ୍ତି ତା'ର ପ୍ରଶଂସା କରି ମୁଖ୍ୟମନ୍ତ୍ରୀ କହିଛନ୍ତି ଯେ କୋଭିଡ୍ ଯୋଦ୍ଧାମାନେ ଏବେ ଦରମା ପାଇଁ ମିଶନ ଭଳି ସେବା କରୁଛନ୍ତି। ତେବେ ବିରୋଧୀ ଦଳ ନେତା ପ୍ରଦୀପ୍ତ କୁମାର ନାଏକ ଏହି କର୍ମଶାଳାରେ କରୋନା ମୁକାବିଲା ଆଳରେ ପଶ୍ଚିମ ଓଡ଼ିଶାରେ ବିପର୍ଯ୍ୟସ୍ତ ସ୍ୱାସ୍ଥ୍ୟସେବା ଏବଂ ବିଜେପିର ଦୁଇ ବିଧାୟକଙ୍କ ପ୍ରତି ସମ୍ବଲପୁର ଜିଲ୍ଲା ପ୍ରଶାସନର ଦୁର୍ବ୍ୟବହାର ପ୍ରସଙ୍ଗ ସହ ସରକାରଙ୍କ ତ୍ରୁଟିବିଚ୍ୟୁତି ସମ୍ପର୍କରେ ରେଖାଙ୍କିତ କରିଥିଲେ ବି ମୁଖ୍ୟମନ୍ତ୍ରୀ ନିରବ ରହିଥିଲେ। ଉଭୟ କଂଗ୍ରେସ ବିଧାୟକ ଦଳ ନେତା ନରସିଂହ ମିଶ୍ର ଓ ବିରୋଧୀ ଦଳ ନେତା ଶ୍ରୀ ନାଏକ ଦେଇଥିବା ମତକୁ ଶୁଣିଥିଲେ ବି ସେସବୁ ତ୍ରୁଟିକୁ ସୁଧାରିବା ପାଇଁ ସରକାରଙ୍କ ପକ୍ଷରୁ କୌଣସି ପ୍ରତିଶ୍ରୁତି ମିଳିନଥିଲା।
